Document ID: /roh_data/filtered/fineweb-2-filterrobots_roh.jsonl.gz/18576

Staatsarchiv
Archiv dal stadi
Archivio di Stato
Documents èn las funtaunas principalas per perscrutar il temp medieval. Er en il Grischun appartegnan ils documents – ultra dals annuaris, dals urbars e dals rodels – tar las funtaunas scrittas las pli impurtantas dal passà. Per quest motiv è vegnì creà il cudesch da documents grischun (CDGR). El è in'ovra da funtaunas, che ha la finamira da rimnar e d'edir tut ils documents fin l'onn 1400, che concernan en ina moda u l'autra il territori dal chantun Grischun actual. En cas d'in emittent, d'in retschavider u d'in object giuridic grischun vegn il document stampà cumplettamain; en cas da perditgas grischunas, d'arbiters, da burgais, da lieus d'emissiun e.u.v. grischuns vegn el publitgà en furma da regestas cun ina curta preschentaziun dal cuntegn.
Il cudesch da documents grischun è d'ina impurtanza speziala, perquai ch'el resguarda – sco il cudesch da nums retics u ils toms dals monuments d'art – tut las regiuns da medema moda e maniera. Da bel principi ha – ultra dal chantun Grischun – il Fond naziunal svizzer per la perscrutaziun scientifica pajà ina contribuziun finanziala essenziala a l'ovra d'ediziun. Medemamain è quella vegnida sustegnida da la societad istorica dal Grischun e da la citad da Cuira.
Suenter lungas preparaziuns è cumparì l'onn 1955 l'emprim tom cun ils documents da 390 fin 1199. Ulteriurs toms èn suandads. Il project d'ediziun è però vegnì interrut suenter l'onn 1970 ed è puspè vegnì prendì per mauns pir l'onn 1991. En il fratemp èn cumparids otg novs toms. Els cuntegnan ils documents dals onns 1200 fin 1400. Uschia è quest project da lunga durada ì a fin e metta a disposiziun passa 5100 documents edids per perscrutaziuns futuras.
Per simplifitgar l'utilisaziun dals documents grischuns e per als render accessibels da dapertut stattan ils toms I fin VII ussa a disposiziun en furma da PDF sin la pagina d'internet da l'archiv dal stadi dal Grischun. Uschia èn ils documents edids dals onns 390 fin 1400 accessibels directamain.